OzLabs/hebrew-wiki-articles huggingface dataset:
אברהם דאוס

אברהם דַאוּס (Daus; 22 ביוני 1902 – 25 ביוני 1974) היה מלחין ישראלי יליד גרמניה, שעלה לארץ ישראל בשנת 1936, חי במשך שנים בקיבוצים והטביע את חותמו כמלחין וכמחנך.

==קורות חיים==
אברהם דַאוּס נולד בברלין בירת גרמניה בשנת 1902. מ-1919 עד 1921 למד נגינה בפסנתר וניצוח בבית הספר הגבוה למוזיקה בברלין (כיום UdK Berlin), ולאחר מכן למד בבית הספר הגבוה למוזיקה במינכן אצל קורבואזייה וואלטרסהאוזן. ב-1923 התקדם, בהמלצתם (כל אחד בנפרד) של המנצחים לאו בלך ופריץ שטידרי, מעיסוקו כקורפטיטור באופרה של ברלין לניצוח באופרה של ברסלאו. בשנת 1925 עבר דאוס לתיאטרון העירוני של קרפלד (Krefeld) ומשם לוופרטאל (Wuppertal) ולדורטמונד.

בשנת 1933, עם עליית הנאצים לשלטון, הושעה מעבודתו והיגר לפריז. כעבור שלוש שנים, ב-1936, דאוס, שמ-1926 היה פעיל ציוני, עלה לארץ ישראל. נישא למאיירת אילזה קנטור, שעלתה מפראג, והיה אב לשתיים: תרזה ותמר.
בארבע שנותיו הראשונות בארץ חי בתל אביב ועבד כמלווה וכמורה לזמרה. משנת 1940 עד 1963 חי בקיבוץ רמת הכובש ובקיבוצים אחרים ועבד כמחנך למוזיקה. מ-1963 ועד מותו חזר לחיות בתל אביב.

בשנת 1952 זכה דאוס בפרס אנגל, עבור הקנטטה "גבת".

אברהם דאוס נפטר בתל אביב בשנת 1974, לאחר מחלה ממושכת.

ארכיונו, ובו יצירות ומכתבים, שמור בספרייה הלאומית.

==יצירתו==

בשנותיו בארץ הרבה לכתוב מוזיקה ווקאלית לטקסטים עבריים, והשתדל לאמץ לו ערכים מזרחיים, שיתאימו, כך גרס, לנופי הארץ, ללשונה ולתושביה. גישה זו באה לביטוי במחזור של שירי רחל, לקול נמוך, חליל וויולה.
ההרכב יוצא הדופן תורם לאווירת השירים ויוצר התאמה נדירה בין מילות המשוררת לצלילי המלחין. 

בשנת 1952 החל לחבר בשיטת שנים-עשר הטונים, אך בכל חומרתה נקט בה רק ברביעיית מיתרים משנת 1954. ביצירות הבאות ניכר ריכוך בחומרת השיטה אך עדיין אפשר להבחין ביסודותיה, הנגלים לאחר זמן. דוגמה לכך היא היצירה "ארבעה דיאלוגים" לכינור וצ'לו (1957).

==יצירותיו==

* פתח אל הים, קנטטה במלאת שנה לנמל תל אביב, בהזמנת שירות השידור הירושלמי (1937).
* הנרות הללו, קנטטה לחנוכה (1938).
* שירי רחל, מחזור של חמישה משירי רחל המשוררת (1938).
* גרוטסקה, לפסנתר (1947).
* גבת, קנטטה לחגיגות חצי היובל של קיבוץ גבת, לטקסטים מרשומות הקיבוץ ומדברים שכתבו חבריו (1951).
* שתי מלודרמות למילים של המשורר ש. שלום (1947).
* וריאציות על נושא תימני לחליל ופסנתר
* ארבעה דיאלוגים לכינור וצ'לו (1957).
: פגישה
: שיר חתונה
: בעיות
: שיר ערש
* ערבסקות על פי תמונות של פול קלי לסופרן ושישה כלים (1961).
* חמש סונטות שייקספיר לסופרן, חליל ולאוטה, ביצוע בכורה: פרידל טלר-בלום, אורי שוהם, יוסף פלטה. ביצירה זו עושה דאוס שימוש באמצעים מודרניים להשגת האווירה השייקספירית של אנגליה האליזבתנית (1963).
* וידוי של איש נזעם, סונאטה לפסנתר, ביצוע בכורה: אורה רותם-נלקן (1967).
* הסונטה השתים-עשרה לצ'לו סולו, לפי אחת ה"סונטות לאורפיאוס" של רילקה. היצירה נכתבה למען הצ'לן זיגפריד פאלם והוקדשה לו, בלוויית הנחיות הביצוע שלו (1969).

שתי היצירות האחרונות הן ההתבטאויות האישיות ביותר של אברהם דאוס.

==קישורים חיצוניים==

* [http://worldcat.org/identities/lccn-no93-7948 אברהם דאוס] באתר WorldCat Identities
* 
* 
* 

==הערות שוליים==

קטגוריה:מלחינים ישראלים
קטגוריה:מלחינים ישראלים במוזיקה הקלאסית
קטגוריה:מורים למוזיקה בישראל
קטגוריה:מנצחים ישראלים
קטגוריה:ישראלים ילידי גרמניה
קטגוריה:אנשי העלייה החמישית
קטגוריה:זוכי פרס אנגל
קטגוריה:רמת הכובש: אישים
קטגוריה:מוזיקאים שעזבו את גרמניה הנאצית
קטגוריה:אישים הקבורים בבית העלמין הדרום
קטגוריה:ישראלים שנולדו ב-1902
קטגוריה:ישראלים שנפטרו ב-1974
רובל טרנסדנייסטרי

הרובל טרנסדנייסטרי הוא ההילך החוקי של טרנסניסטריה. רובל טרנסדנייסטרי אחד מחולק ל־100 קופייקות.

למטבע אין סימול בתקן ISO 4217, אך גופים מקומיים משתמשים ב-PRB במקום סימול תקני.

ב-2014 יצאה סדרה של ארבעה מטבעות שלראשונה בעולם עשויים פלסטיק, בערכים 1,3,5 ו-10 רובל
מטבע אחד רובל עשוי פלסטיק
==ראו גם==
* לאו מולדובני

==קישורים חיצוניים==

* [http://www.cbpmr.net/kursval.php?lang=en שער החליפין היומי של הרובל הטרנסדנייסטרי]

==הערות שוליים==

קטגוריה:מטבעות אירופה
קטגוריה:מטבעות
זיגפריד פאלם

זיגפריד פאלם (בגרמנית: Siegfried Palm, נולד ב-25 באפריל 1927 בבארמן, כיום וופרטאל – פטר ב-6 ביוני 2005 בפרכן) היה צ'לן גרמני, נודע בעולם בפרשנויותיו למוזיקה בת זמננו. הוא כיהן גם כמרצה, מנהל תיאטרון ופעיל בענייני מוזיקה.

== ביוגרפיה ==

זיגפריד פאלם החל ללמוד נגינה בצ'לו בגיל תשע, אצל אביו. בהמשך קיבל הכשרה אינטנסיבית אצל אנריקו מיינרדי.

אחרי תקופת לימודיו ניגן פאלם כסולן בתזמורות שונות, ביניהן ליבק, תזמורת רדיו צפון גרמניה בהמבורג והתזמורת הסימפונית של קלן. במשרתו האחרונה שימש עד 1968, ומאז הקדיש את זמנו להוראה ולקריירה של סולן בפסטיבלי מוזיקה בעולם.

בין השנים 1950 ל-1962 הרבה לנגן מוזיקה קאמרית; היה חבר ברביעיית האמאן, ניגן שנים ארוכות בדואו עם אלויס קונטרסקי (פסנתר) והיה חבר בשלישיית הפסנתר רוסטל/שרטר/פאלם. משנת 1962 ניהל את כיתות האמן לצ'לו בבית הספר הגבוה למוזיקה של קלן ומשנת 1972 עד 1976 כיהן כמנהל בבית ספר זה.

==קישורים חיצוניים==

קטגוריה:צ'לנים גרמנים
קטגוריה:מורים למוזיקה
קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:מסדר האמנויות והספרות
קטגוריה:גרמנים שנולדו ב-1927
קטגוריה:גרמנים שנפטרו ב-2005
הפועל פתח תקווה

הפועל פתח תקווה היא אגודת ספורט ישראלית, השייכת למרכז הפועל וממוקמת בעיר פתח תקווה. האגודה הוקמה בשנת 1926 ומשחקת לרוב בצבעים כחול ולבן.

==מועדון הכדורגל==

הפועל פתח תקווה הוא אחד ממועדוני הכדורגל המובילים בארץ.
המועדון הוקם ב-1934, וזכה עד היום בשש אליפויות, חמש מהן רצופות, רצף חסר תקדים בכדורגל הישראלי. הפועל פתח תקווה הופיעה שמונה פעמים בגמר גביע המדינה וזכתה פעמיים בגביע. לקבוצה חמש הופעות בגמר גביע הטוטו מתוכן ארבע זכיות בגביע. עשר פעמים הייתה הקבוצה סגנית האלופה.
כמו כן מפעיל המועדון את קבוצת כדורגל הנשים הפועל פתח תקווה
המשחקת בליגה הבכירה.
כרגע הפועל פתח תקווה בכדורגל גברים משחקת בליגה הלאומית.

==מועדון הכדורסל==

קבוצת הגברים של המועדון שיחקה בליגה הבכירה בכדורסל בשנים 1971 ו-1976, והתפרקה בשנות ה-80, לקראת עונת 2010/2011 הוקמה הקבוצה מחדש על ידי עמותת האוהדים של הפועל פתח תקווה וכבר בעונה הראשונה העפילה הקבוצה מליגה ב' לליגה א'.
קבוצת הנשים של המועדון משחקות כיום בליגת העל.

==מועדון הכדוריד==

הקבוצה זכתה בשלוש אליפויות אך אוחדה בשנות ה-80 עם קבוצת הכדוריד של מכבי פתח תקווה לקבוצה אחת תחת השם עירוני פתח תקווה. בשנת 2009 הוקמה הקבוצה מחדש והחלה את דרכה בליגה הארצית, ובשנת 2011 העפילה לליגה הלאומית

==מועדון הכדוריד נשים==

מועדון הכדוריד של הפועל פתח תקווה הוא מהגדולים בארץ. קבוצת הנשים זכתה ב-10 אליפויות ו-9 גביעי מדינה והשלימה 7 עונות בהן היא זוכה בדאבל.

==מועדון הכדורמים==

מועדון הכדורמים של הפועל פתח תקווה הוקמה בשנת 1963 על ידי יוסף גומבוש.
המועדון מפעיל קבוצת בוגרים וקבוצת בוגרות, מהבכירות בארץ.
כיום מועדון הכדורמים של הפועל פתח תקווה מכיל 150 שחקנים ושחקניות מגילאי 8 ועד בוגרים ובוגרות, ושותף פעיל בכל הקטגוריות של איגוד הכדורמים הישראלי. המועדון אף הגיע למקום הראשון בטורניר בהונגריה לגילאי 16 כאשר התגבר על קבוצות שונות מגרמניה, ארצות הברית, איטליה, דרום אפריקה, הונגריה ועוד. בעונת 2007/08 לקחו קבוצת הנוער עד 18 של המועדון דאבל היסטורי כאשר הם מציגים עליונות על הליגה, ורק 2 הפסדים בכל העונה.

*
קטגוריה:אגודות ספורט
סמול פורוורד

סמול פורוורד (באנגלית: Small Forward) היא אחת מחמש עמדות הכדורסל, המוכרת גם "עמדה מספר 3". לרוב, הסמול פורוורד גבוה וחזק יותר מהקלע, וכן נמוך וזריז יותר מהפאוור פורוורד, וגובהו בין 1.98 ל-2.06 מטרים.
הסמול פורוורד [[לברון ג'יימס, במדי קבוצת קליבלנד קאבלירס]]

==אופי התפקיד==
תפקיד הסמול פורוורד נחשב לתפקיד המגוון ביותר מבין חמש עמדות הכדורסל, מאחר ששחקנים בעלי סגנונות משחק שונים יכולים למלא אותו. שחקנים מסוימים בעמדה זאת מתבססים על הקליעה שלהם מרחוק, אחרים בולטים ביכולתם לחדור לסל וישנם אף שחקנים המנצלים את כוחם כדי לגבור על יריבם במהלכי פוסט-אפ. הסמול פורוורד נדרש להיות אתלטי מספיק כדי לחדור לסל ולצאת מהר להתקפות מעבר, וכן עליו להיות חזק מספיק כדי להיאבק על ריבאונדים מול שחקנים גבוהים ממנו. חשיבותו של הסמול פורוורד מתבטאת גם בהגנה - סמול פורוורד המסוגל לשמור על שחקנים מעמדות שונות מעניק לקבוצתו יתרון משמעותי במקרים בהם שחקנים "מחליפים שמירות". סמול פורוורדים כדוגמת סקוטי פיפן, ברוס בואן, קוואי לנארד, שון מריון ואנדריי קירילנקו נודעו בזכות יכולתם לשמור על שחקנים מכל העמדות, למעט סנטרים.

סמול פורוורדים בולטים בעבר כוללים את לארי בירד, ג'וליוס ארווינג, כרמלו אנתוני, ריק בארי, אלג'ין ביילור וסקוטי פיפן. בין הסמול פורוורדים הבולטים כיום ניתן לציין את לברון ג'יימס, קווין דוראנט וקוואי לנארד.

נהוג לעיתים לכנות סמול פורוורד גבוה או כבד יותר, המסוגל לשחק במידה שווה גם בעמדת הפאוור פורוורד, כ"פורוורד". דוגמה לשחקנים הנחשבים פורוורדים הם דריימונד גרין, ג'וש סמית', רודי גיי, ומהעבר: דייב דבושר, ג'יימס וורת'י למאר אודום.

כמו כן קיים המונח "סווינגמן" (באנגלית: Swingman), או "גארד-פורוורד", המתאר שחקן שיכול לשחק הן בעמדת הסמול פורוורד והן בעמדת הקלע. אלו הם שחקנים רב-גוניים, היכולים "להתנדנד" (swing) בין שתי העמדות, וזהו מקור שם המונח. לרוב, גובהם של סווינגמנים נע בין 1.95 ל-2.05 מטר. שחקנים בולטים שאפשר להגדירם כסווינגמנים בליגת ה-NBA כוללים את פול ג'ורג', וינס קרטר, פול פירס, אנדרה איגודלה ואנדרו ויגינס ושחקני עבר כגון ג'ון האבליצ'ק, ג'ורג' גרווין וטרייסי מקגריידי.

לארי בירד הוא מקרה מיוחד של סמול-פורוורד שהיה יכול לשחק היטב בכל העמדות כחברו הקרוב ויריבו הגדול מג'יק ג'ונסון שעמדתו העיקרית הייתה רכז.

==קישורים חיצוניים==

==הערות שוליים==

קטגוריה:עמדות בכדורסל
גוון

גוון (גָּוֶן) הוא צבע קבוע או טווח מצומצם של צבעים.

==פירושים==
מרחב הצבע של מדד מונסל, בתצורה חרוטית. נהוג לסמן גוון באות H, שהיא האות הרישית של Hue (המילה גוון באנגלית).]]
בלשון המקובלת, גוון הוא כל צבע שאינו צבע יסוד וניתן לו שם מזהה פשוט, כגון בז', ארגמן ועוד. קיימים בשפה העברית שמות לגוונים רבים, חלקם בשימוש יומיומי וחלקם בשימוש מקצועי. כך למשל חברות המוכרות צבעים לקירות הבית יכולות להתהדר במאות גוונים, חלקם כמעט ולא ניתנים להבחנה בעין בלתי מזוינת. שמות הגוונים המקובלים ביותר נטולים בהשאלה מעצם המוכר לכל שצבעו דומה לגוון המתואר. למשל "אפרסק" או "צהוב ביצה". 

במרחב הצבע התלת־ממדי הקרוי מדד מונסל, גוון הוא אחד משלושת ממדים הפורשים את המרחב, לצד בהירות ורוויה. גוון קובע את קרבת הצבע לצבעי היסוד (כך למשל ניתן להטות את הצבע מאדומים לכתומים ולצהובים); רוויה קובעת אם הצבע יהיה אפרורי ושקט או בולט וזוהר; ובהירות קובעת אם הגוון יהיה בהיר עד כדי לבן, או כהה עד כדי שחור. באמצעות שלושת ממדים אלו ניתן לבטא במדויק כמעט כל צבע הנראה על ידי העין האנושית.

==מדידת גוונים בתעשייה==
ניתן למדוד גוון בדיוק רב באמצעות ספקטרופוטומטר, מכשיר מדידה הנמצא בשימוש יצרני צבעים וצבענים. כך חברות המייצרות חומרי צביעה שונים יכולות להבטיח כי הגוון באצווה מסוימת זהה לחלוטין לאצווה שתבוא אחריו. במקרים רבים משתמשים בתעשייה בפיגמנטים בודדים לשימוש בצבע, היות שהם נוטים לשמור על גוון אחיד יותר מתערובות של מספר פיגמנטים. במידה והצבע מכיל תערובת פיגמנטים המנסה לחקות במדויק את גוונו של פיגמנט מוכר, התקן קובע כי יש לציין לצד שם המוצר "(גוון)" על מנת למנוע בלבול.

==הטיות השם בעברית==
גוון היא מילה ותיקה בעברית. באופן טבעי, התפתחו ממנה מילים רבות והטיות שונות, שהשתלבו בשפה. מילות יחס כמו "כגון" ניצלו את הקשר התיאורי בין שם הגוון לעצם המחזיק בו; שמות תואר כמו "מגוון" או "רבגוני" ניצלו את ריבוי הגוונים הקיימים בספקטרום (שהוא למעשה אינסופי); "ססגוני" התבססה על השימוש בגוונים על מנת ליצור מצבי רוח שמחים וחגיגיים.

==מדדים לביטוי גוון==
גוון הוא שם פרטני יותר מצבע, ונהוג להתייחס לנקודה (או לעיתים לאזור מצומצם) בתוך מרחב צבע כלשהו כאל גוון. במובן זה, ניתן לייצג גוונים במרחבי צבע שונים על ידי וקטור קואורדינטות במרחב. כך למשל במרחב הצבע {R,G,B} הפורש את הגוונים בצגי מחשב, ניתן לייצג גוון על ידי מדידת כמות האדום, הירוק והכחול בו. בתקן ה-RGB הקרוי SVGA ניתן לפרוש מיליוני גוונים שונים: (255,0,0) הוא אדום בוהק, ואילו (255,200,80) הוא צהוב בהיר. קיימים עוד מרחבי צבע רבים, בהם ניתן לייצג גוונים בווקטורים בעלי 4 נקודות, חמש נקודות ועוד, ולפרוש עשרות מיליוני גוונים שונים.

== ראו גם ==
* פיגמנטי צביעה
* צבע (חומר)
* צבע

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:צבעים
קטגוריה:אמנות
אנריקו מיינרדי

אנריקו מיינרדי (באיטלקית: Enrico Mainardi; 19 במאי 1897 - 10 באפריל 1976) היה צ'לן, מלחין, מנצח ומורה איטלקי.

== חייו ==
בשנת 1910, כשהיה בן 13, כבר היה מיינרדי צ'לן וירטואוז, שסייר בין אולמות הקונצרטים של אירופה. בהמשך לימד בבית הספר הגבוה למוזיקה של ברלין ובאקדמיה הלאומית למוזיקה סנטה צ'צ'יליה ברומא. כמו כן לימד בקורסי קיץ בזלצבורג, אוסטריה ובלוצרן, שווייץ. בין תלמידיו שעשו להם שם בשנים הבאות זיגפריד פאלם, מיקלוש פרני, מיכאל שטיינקיהלר, היידי ליטשאואר וג'ואן דיקסון.

מיינרדי ייסד עם הפסנתרן אדווין פישר והכנר גיאורג קולנקמפף (שאת מקומו תפס אחר כך וולפגנג שניידרמן) שלישיית פסנתר מפורסמת. בשנת 1967 ייסד עוד שלישייה עם הפסנתרן גואידו אגוסטי והחלילן סברינו גאצלוני.

כמלחין, חיבר מיינרדי יצירות תזמורתיות, קונצ'רטו לצ'לו ומוזיקה קאמרית. הוא כתב סונאטה לצ'לו סולו בשם "סונאטה ברווה" (סונאטה קצרה), שיצאה לאור בהוצאת שוט בשנת 1942.

מיינרדי מת במינכן, גרמניה.

==קישורים חיצוניים==

<div style="direction: ltr;">
* [http://www.enrico-mainardi.com Appreciation website (in German)]
* Enrico Mainardi's inheritance at [http://www.komponistenarchiv.de/mainardi-enrico/ German Composer's Archive]
</div>

קטגוריה:צ'לנים איטלקים
קטגוריה:מנצחים איטלקים
קטגוריה:מורים למוזיקה
קטגוריה:מלחינים איטלקים במאה ה-19
קטגוריה:מלחינים איטלקים במאה ה-20
קטגוריה:איטלקים שנולדו ב-1897
קטגוריה:איטלקים שנפטרו ב-1976
בוריס ואלחו

בוריס ואלחו (בספרדית: Boris Vallejo; נולד ב-8 בינואר 1941 בלימה) הוא צייר פרואני. סגנון ציורו מאופיין בפרטים מדויקים ונושאים הכוללים פנטזיה, מדע בדיוני, עירום ולוחמה.

==ביוגרפיה==
ואלחו היגר לארצות הברית ב-1964 וכיום הוא גר באלנטאון שבפנסילבניה. לעיתים קרובות הוא עובד עם אשתו, ג'ולי בל, שאף היא ציירת בסגנון הדומה מאוד לשלו. לואלחו שני ילדים מנישואיו הקודמים לסופרת דוריס ואלחו. בנו, דוריאן ואלחו, גם הוא אמן פנטזיה ובתו מיה ואלחו היא צלמת.

ואלחו החל לצייר בגיל 13 ואת עבודת האיור הראשונה שלו עשה בגיל 16. סגנונות הציור של ואלחו הם פנטזיה ואירוטיקה. לאחר שהיגר לארצות הברית הוא החל לצבור מעריצים בעקבות ציוריו על טרזן, קונאן הברברי, דוק סבאג' ודמויות פנטזיה נוספות. ברבים מציוריו מופיעים אלים, מפלצות וגברים ונשים ברברים בנויים לתלפיות בעת קרב. ואלחו עצמו שימש כמודל לרבים מדמויות הגברים שאותן צייר וכך גם אשתו ג'ולי, שעסקה בעבר בפיתוח גוף, עבור דמויות הנשים בציוריו המאוחרים יותר. עבודותיו האחרונות מאופיינות באלמנטים רבים של סגנון הפנטזיה אולם נוטות יותר לארוטיקה מאשר לפנטזיה טהורה. יחד עם בל, מציג ואלחו את עבודותיו על גבי לוחות שנה ושלל ספרים.

ואלחו, שעשרות מציוריו הופיעו על כריכות של חוברות מדע בדיוני, יצר אף כרזות לסרטים רבים, ביניהם:
* ברברלה (1968) Barbarella
* Knightriders (1981)
* Q (1982) 
* נסיעה נעימה, המפתחות בפנים (1983) National Lampoon's Vacation
* נקמת המלכה (1985) Barbarian Queen
* חופשה מטורפת באירופה (1985) European Vacation
* צוות נערי אקווה הרעבים (2007) Aqua Teen Hunger Force Colon Movie Film for Theaters

== קישורים חיצוניים ==

* 
* [http://www.imaginistix.com/ בוריס ואלחו וג'ולי בל], האתר הרשמי
* [https://web.archive.org/web/20081221180041/http://www.doriansportraits.com/index.html דוריאן ואלחו], האתר הרשמי

== הערות שוליים ==

קטגוריה:ציירי פנטזיה
קטגוריה:ציירים פרואנים
קטגוריה:מהגרים מפרו לארצות הברית
קטגוריה:פרואנים שנולדו ב-1941
קרב גארני

קרב גארני או קרב גארניסי (בגאורגית: გარნისის ბრძოლა, תעתיק: גארניסיס בּרדזוֹלַה) היה קרב שנערך בשנת 1225 בין הגאורגים בראשות רוסודן מלכת הממלכה הגאורגית המאוחדת לבין הכוחות הח'ווארזמים בהנהגת ג'לאל א-דין מנגוברדי/מנכוברני (جلال الدین منکبرنی), שנרדף בידי המונגולים. הקרב נערך בגארני (Գառնի) (כיום בארמניה), ונסתיים בתבוסת הגאורגים, העתיקו את בירתם מטביליסי לכותאיסי.

== הערות שוליים ==

גארני, קרב
גארני, קרב
גארני, קרב
גארני, קרב
גארני, קרב
קטגוריה:המאה ה-13
אייל פרדי שחור-זנב

אייל פרדי שחור-זנב (שם מדעי: Odocoileus hemionus; על פי האקדמיה: אַיָּל פִּרְדִּי) הוא מין בסוג אייל פרדי (Odocoileus) שחי במערב אמריקה הצפונית. למין 11 תת-מינים ובהם "אייל פרדי שחור-זנב קליפורני" (Odocoileus hemionus californicus) החי באזור החוף של קליפורניה בארצות הברית ובאזורי ההרים הפנימיים יותר ובייחוד ברכס סיירה נבדה.

הוא קיבל את שמו מאוזניו הגדולות, הדומות לאוזני פרד. שלא כמו קרובו, האייל הפרדי לבן-הזנב, האייל הפרדי שחור-הזנב בדרך כלל נמצא יותר מערבית לנהר המיזורי. ההבדל הבולט ביותר בין לבני-הזנב ושחורי-הזנב, הוא צבע הזנב והקרניים. מצב שימור המין ללא חשש.

== תזונה ==
בין הצמחים שהמין ניזון נאפשר למנות אמברוסיה (צמח),אוכמנית, שיחים ועשב.

== טורפים ומיון ==
הטורפים של המין כוללים זאב מצוי, זאב ערבות, פומה צפון-אמריקאית, שונר אדמדם, שונר קנדי, גרגרן, דוב שחור אמריקני ודוב גריזלי.
תת-מינים:
*O. h. californicus
*O. h. cerrosensis
*O. h. eremicus
*O. h. fuliginatus
*O. h. hemionus
*O. h. inyoensis
*O. h. peninsulae
*O. h. sheldoni
*O. h. columbianus
*O. h. sitkensis

==קישורים חיצוניים==

* 
* 

<gallery widths="155px" heights="145px"">
Mule Deer at Clearwater Pass 2.jpg
Odocoileus hemionus sitkensis.jpg
Mule Deer on Seedskadee NWR (24523717050).jpg
Mule deer New Mexico.jpg
Odocoileus hemionus (Calibas).jpg
Sitka black tailed deer with fireweed.jpg
Mule deer in Bryce NP.jpg
2012-mule-deer-female.jpg
</gallery>

== הערות שוליים ==

קטגוריה:טקסונים שתוארו בידי קונסטנטין סמואל רפינסק
קטגוריה:אייליים
קטגוריה:פארק לאומי ילוסטון: בעלי חיים
קטגוריה:פאונה של המישורים הגדולים
קטגוריה:ארצות הברית: יונקים
קטגוריה:מגה-פאונה של אמריקה הצפונית
קטגוריה:בעלי חיים שתוארו ב-1817
יונה חיה בנדיקט

יונה חיה בנדיקט (תרס"א 1901 - י"ג בחשוון תשנ"ו נובמבר 1995) הייתה מהנשים הראשונות ביישוב העברי ששימשה כמורה למקרא.

== חייה ==
יונה חיה בנדיקט נולדה ברוסיה בעיר בילה צרקווה, אחות לשמחה נהיר. אביה, צבי נהיר-קופשטיק, שכיהן כרב העיר, התנגד לשלוח את ילדיו לבית ספר תיכון חילוני והעדיף להחזיק מורים פרטיים למדעים הדרושים. היא עלתה לארץ באמצע שנות העשרים. נרשמה לכיתה י"א בגימנסיה הרצליה. היא סיימה את לימודיה התיכוניים בהצטיינות, למרות הלימודים הלא פורמליים עליהם התחנכה בחו"ל. למדה באוניברסיטה העברית בירושלים, והייתה בת המחזור הראשון של האוניברסיטה. חרף הצטיינותה לא הצליחה להשיג עבודה בהוראת מקצועות היהדות, בהיותה אישה, אף שחיים נחמן ביאליק ופרופ' יוסף קלאוזנר התערבו למענה. על פי עצת אחד המפקחים היא לקחה על עצמה תפקיד של ממלאת מקום זמנית בבית הספר "הדרום" של תל אביב, מתוך מטרה שיכירו אותה ובהמשך ימצא תפקיד קבוע. ואמנם כשרונותיה כמורה באו לידי ביטוי, ובהמשך היא התקבלה כמורה בבית הספר התיכון עירוני א' בתל אביב.

ב-1943 בנדיקט נישאה לרב פרופ' בנימין זאב בנדיקט ופעלה יחד איתו בקהילת אחוזה שבחיפה למעלה מ-45 שנה.

בנדיקט העבירה שעורים שבועיים בביתה לנשות הקהילה, ושיעורים בתלמוד לנוער. אחד מהאירועים המרכזיים של שעורים אלו היו הרצאותיה של בנדיקט בשבת הגדול ובשבת שובה בבית הכנסת אליהו הנביא שבאחוזה בהשתתפות מאות רבות מאנשי ונשות הקהילה ומהסביבה. נשים ישבו בעזרת גברים והגברים בעזרת נשים.

באחד הכנסים הראשונים לתורה שבע"פ שערך מוסד הרב קוק, בהשתתפות הרב והרבנית בנדיקט, הוזמן ראש ממשלת ישראל דוד בן-גוריון להרצות. כאשר הפחית בן-גוריון במהלך הרצאתו בחשיבות מצוות המקווה בימים אלה, מחתה בנדיקט על דבריו. בתום המושב שיבח אותה הרב צבי יהודה קוק על מחאתה.

== לקריאה נוספת ==

* יהודה עזריאלי, פיה פתחה בחכמה, לדמותה של הרבנית יונה בנדיקט ע"ה, אריאל מפעלי תורה יהדות וחברה בישראל, ירושלים תשנ"ח.

==הערות שוליים==

קטגוריה:בוגרות גימנסיה הרצליה
קטגוריה:בוגרי גימנסיה הרצליה
קטגוריה:רבניות ישראליות
קטגוריה:רבניות (נשות רבנים)
קטגוריה:ישראליות ילידות האימפריה הרוסית
קטגוריה:ישראלים ילידי האימפריה הרוסית
קטגוריה:נשות חינוך ישראליות
קטגוריה:אנשי חינוך ישראלים
קטגוריה:בוגרי המחזור הראשון של האוניברסיטה העברית
קטגוריה:ישראליות שנולדו ב-1901
קטגוריה:ישראלים שנולדו ב-1901
קטגוריה:ישראליות שנפטרו ב-1995
קטגוריה:ישראלים שנפטרו ב-1995
איגור סמירנוב

איגור ניקולאייביץ' סמירנוב (ברוסית: Игорь Николáевич Смирнóв; נולד ב-23 באוקטובר 1941) היה נשיא הרפובליקה המולדבית טרנסניסטריה מ-1991 ועד 2011.

== חייו ==
איגור נולד ב-1941 בפטרופבלובסק-קמצ'טסקי שבברית המועצות אשר במזרח הרחוק הרוסי (כיום בפדרציה הרוסית). בשנת 1987 סיים את המכון להנדסת מכונות בעיר זפוריז'יה ובנובמבר אותה שנה עבר להתגורר בטירספול. עם פרוץ האירועים על רקע לאומני בטרנסניסטריה בלט כמנהיג מקומי. ב-13 בדצמבר 1990 הוצא צו מעצר נגדו ידי שלטונות מולדובה. ב-9 בפברואר 1991 נבחר לראש הרפובליקה. ב-28 באוגוסט 1991 נעצר על ידי שלטונות מולדובה אך שוחרר תוך פרק זמן קצר. במהלך המלחמה בטרנסניסטריה היה מפקד הכוחות המזוינות. ב-21 ביולי 1992 חתם ביחד עם בוריס ילצין ונשיא מולדובה מירצ'ו סנגור הסכם סיום הלחימה והפרדת כוחות שנשמר עד היום.

עם עצמאותה של טרנסניסטריה ב-1991 נבחר סמירנוב לנשיא המדינה, ומאז במשך ארבע פעמים נוספות. לאחרונה ב-10 בדצמבר 2006, ברוב של 82.4% מקולות הבוחרים. בהצהרתו הודיע שיפרוש מהחיים הפוליטיים לאחר שטרנסניסטריה תשיג הכרה בינלאומית, ובכך קבע את מטרה זו כמטרת חייו. הפסיד בבחירות שהתקיימו בשנת 2011 לראש האופוזיציה.

==קישורים חיצוניים==

קטגוריה:פוליטיקאים מטרנסניסטריה
קטגוריה:נשיאים
קטגוריה:ילידי 1941
איי סונדה

מפת הארכיפלג המלאי הכולל את איי סונדה (בערך ממערב לקו האורך 130 מזרח)
איי סונדה (אינדונזית Kepulauan Sunda) הם קבוצת איים בחלק המערבי של הארכיפלג המלאי. הם מחולקים לשתי קבוצות: 
* איי סונדה הגדולים: 
** בורנאו
** ג'אווה
** סומטרה
** סולאווסי

* איי סונדה הקטנים:
** באלי
** לומבוק
** סומבאווה
** פלורס
** סומבה
** טימור
** ארכיפלג אלור
** איי באראט דאייה
** איי טנימבר

האיים מחולקים כיום בין המדינות אינדונזיה, מלזיה, ברוניי ומזרח טימור. חלק מהאיים נוצרו כתוצאה מפעילות געשית. באזור קיימים הרי געש שפעילים מפעם לפעם. בשנת 2013 הייתה התפרצות געשית ברוקטנדה שדרשה פינוי תושבי האי.

==קישורים חיצוניים==
* 

*
*
*
סונדה
סונדה
סונדה
סונדה
יבגני שבצ'וק

יבגני שבצ'וק (ברוסית: Евгéний Шевчýк, באוקראינית: Євген Шевчýк, ברומנית: Evgheni Vasilievici Şevciuk; נולד ב-19 ביוני 1968 בריבניצה) הוא פוליטיקאי מולדובי שכיהן כנשיא הרפובליקה המולדובית טרנסניסטריה שהיה במשך שנים ראש האופוזיציה. כיהן כיושב ראש הפרלמנט של טרנסניסטריה בשנים 2005–2009, כשתפקידו מקביל לתפקיד ראש ממשלה. בסיבוב השני של בחירות לנשיאות טרנסניסטריה שנערך ב-25 בדצמבר 2011 ניצח ברוב קולות עם 73,8%. מ-30 בדצמבר 2011 ועד דצמבר 2016 כיהן כנשיא הרפובליקה המולדובית טרנסניסטריה.

לאחר סיום לימודי בית הספר יבגני שבצ'וק למד באקדמיה לחקלאות בקייב וסיים אותה בהצטיינות בשנת 1989. בשנים 1992–1998 עבד במסגרת משרד הפנים של טרנסניסטריה. בשנת 1998 עבר לעבוד בחברות פרטיות בתחום אבטחה וביטחון. בשנת 2000 החל את הקריירה הפוליטית.

ב-15 באוקטובר 2007 ביקר שבצ'וק בישראל ובירושלים עם קבוצת צליינים מטרנסניסטריה. הביקור, שנמשך 8 ימים, נשא אופי דתי.

==קישורים חיצוניים==

קטגוריה:פוליטיקאים מטרנסניסטריה
קטגוריה:נשיאים
קטגוריה:ילידי 1968
OGLE

הטלסקופ הפולני בלאס קמפאנס בצ'ילה
OGLE (באנגלית: Optical Gravitational Lensing Experiment) הוא פרויקט אסטרונומי שמקורו בפולין הממוקם באוניברסיטת ורשה. עיקר עיסוקו של הפרויקט הוא גילוי חומר אפל על ידי שימוש בטכניקות המאפשרות לחקור גופים שפולטים אור מועט או שאינם פולטים אור כלל. מאז תחילת הפרויקט ב-1992 התגלו באמצעותו מספר כוכבי לכת חוץ-שמשיים.

== לקריאה נוספת ==
* עידוש כבידתי

== קישורים חיצוניים ==

* 

קטגוריה:פולין: מדע וטכנולוגיה
קטגוריה:טלסקופים אופטיים
קטגוריה:אירופה: מצפי כוכבים
מחפשים את אליברנדי

מחפשים את אליברנדי (אנגלית: Looking For Alibrandi) הוא סרט המבוסס על הרומן הידוע מחפשים את אליברנדי מאת מלינה מארג'יטה (Melina Marchetta) שהוצאה לאור בשנת 1999. הסרט מספר על חייה של נערה בת 17 ויחסיה עם משפחתה, חבריה ובית ספרה. בכיכובה של פיה מיראנדה ובבימויה של קייט וודס.

פיה מיראנדה זכתה בפרס ACTAA בקטגוריית השחקנית הטובה ביותר וגרטה סקאקי זכתה בפרס זה בקטגוריית שחקנית המשנה הטובה ביותר.

==עלילה==
ג'וזי אליברנדי כבר בת 17, היא מגיעה אל שנת לימודה האחרונה בבית ספרה. ג'וזי (פיה מיראנדה) ואמא קריסטינה (גרטה סקאקי) ננטשו על ידי מיכאל אליברנדי (אנתוני לפאליה), אביה של ג'וזי, עוד לפני שג'וזי נולדת (הוא לא ידעה כי קריסטינה בהריון ונודע לו רק לאחרונה).

ג'וזי אינה מוצאת עצמה בין כל המשפחה – סבתא הקשקשנית שעוקבת אחריה, בנות בית הספר הלועגות לה כי היא ממזרה, אביה שבא משום מקום, בחינות הבגרות, ועוד.

במהלך כל הסרט ג'וזי מנסה להתקרב אל "גבר החלומות שלה", ג'ון ברטון (Matthew Newton), אך במקום אם מוצאת עצמה שוב ושוב נתקע עם ג'יקוב קוטי (קיק גרי). לראשונה, היא מתיידדת עמו לאחר מסיבה, בה הוא לוקח אותה אל ביתה (חבריו ארגנו לו את זה), במקום נער חלומותיה. לא רק שהוא מנע ממנה הזדמנות פז, הוא גם לקח אותה על אופנוע ומנפץ את כל חלומה. על אף זאת, ג'וזי וג'ון מתקרב אחד לשני וכל אחד מהם רושם פתק בו הוא מספר משהו על עצמו שלא סיפר לשני - ג'וזי מתוודה על אהבתה. הפתקים ישמרו אצל השני והם יפתחו רק בסוף הלימודים.

באמצע הסרט ג'ון ברטון מתאבד עקב לחצו של אביו להיות נשיא בניגוד לרצונו. לאחר ההלוויה חוזרת ג'וזי אל ביתה, היא הולכת אל התיבה בה היא שמרה את פתקו ושם היא מגלה כי רשום על כך שהוא הולך להתאבד.

ג'וזי האומללה פוגשת את ג'יקוב ופורצת מולו בבכי. כמו גם, היא מתחילה להתיידד עם אביה לאחר שהוא מציל אותה מעונש, לאחר ששברה את אפה של קרלי בישופ (Leeanna Walsman) – תלמידה "מתוקה" שתמיד לעגה לה על היותה ממזרה והטיפה לה ענייני דת.

עם הזמן, מוצאת ג'וזי את מקומה בעולם ומתקרבת אל מורשת משפחתה.

==שחקנים ==
* פיה מיראנדה - ג'וזי אליברנדי
* גרטה סקאקי - קריסטינה אליברנדי (אמה של ג'וזי)
* אנתוני לפאליה - מיכאל אליברנדי (אביה של ג'וזי)
* קיק גרי - ג'יקוב קוטי 
* Matthew Newton - ג'ון ברטון
* Leeanna Walsman - קרלי בישופ
* אלנה קוטי - סבתא של ג'וזי

==קישורים חיצוניים==

* [http://colsearch.nfsa.afc.gov.au/nfsa/search/display/display.w3p;adv=yes;group=;groupequals=;holdingType=;page=0;parentid=;query=Number%3A430660;querytype=;rec=0;resCount=10 Looking for Alibrandi at the National Film and Sound Archive]
* [http://tapuz.seret.co.il/actuality/news.asp?more=1&actor1=147&ex=2891&tblType=t_newsArchive&mon=6&year=2004&ID=2891&all תפוז - פסטיבל קולנוע אוסטרלי]
* [http://www.filmrip.com/movie.php?mid=0217629 Filmrip.com]

קטגוריה:סרטי 2000
קטגוריה:סרטים אוסטרליים
קטגוריה:סרטים מבוססי ספרים
קטגוריה:סרטים רומנטיים
קטגוריה:סרטי נעורים
קטגוריה:זוכי פרס ACTAA: הסרט הטוב
הו רב חובל

תיקונים של ויטמן לגרסה המקורית של השיר
הזמנה להרצאה של ויטמן על לינקולן, 1886

"הוֹ רב חובל" (באנגלית: ) הוא שיר שכתב ב-1865 המשורר האמריקאי וולט ויטמן.

==הרקע לכתיבת השיר והמטפורות בשיר==
השיר מהווה קינה על נשיא ארצות הברית אברהם לינקולן לאחר הירצחו בתום מלחמת האזרחים האמריקנית. השיר הופיע כחלק מאוסף השירים "עלי עשב" (Leaves of Grass). השיר פונה ללינקולן המת בגוף שני, ונפתח במילים:

הקפטן בשיר משמש כמטפורה ללינקולן המנהיג ומשחרר העבדים, וקשיי מזג האוויר הם משל למלחמת האזרחים ולקשיים בהשגת מטרותיו. השיר מכיל מטפורה כאשר רב החובל הוא נשיא ארצות הברית; הספינה המוזכרת בשיר היא האיחוד; "המסע המפחיד" הוא מלחמת האזרחים ו"הפרס" הוא השלום והאיחוד המחודש. השיר מציג מחד את השמחה בתום המלחמה (בתיאור הקהל העולץ על החוף) ומאידך את הכאב ממותו של הנשיא (הכאב של הנמצאים על הספינה שיודעים שהנשיא מת).

התיאור הימי של השיר ודמיון האירועים מתקשר לסיפור מותו ההירואי של אדמירל נלסון בקרב הניצחון בטרפלגר בתקופה הנפוליאונית כשישים שנה לפני זמנו של השיר וניתן להניח שהיה ידוע לויטמן.

השיר מורכב משלושה בתים ארוכים (בעלי ארבע שורות ארוכות) ושלושה בתים קצרים ביניהם (בעלי ארבע שורות קצרות באורכן).

==אזכורים תרבותיים==
השיר מופיע בסרט "ללכת שבי אחריו" בו הוא משמש סמל לחשיבה עצמאית של התלמידים בבית ספר בו נהוגה משמעת נוקשה. המורה (המגולם על ידי רובין ויליאמס) מבקש מתלמידיו לקרוא לו "הו רב חובל" ובכך מנסה להביא לאמנציפציה של דעות התלמידים במסגרת הנוקשה.
הזמר לאונרד כהן כתב שיר בשם "רב חובל" במחווה לשירו של וויטמן.

==תרגום השיר לעברית==
השיר תורגם לראשונה לעברית על ידי שמעון הלקין, שתרגומו לאוסף השירים "עלי עשב" התפרסם ב-1952.

ב-1953 ראה אור תרגום נוסף של ראובן אבינועם בספרו "מבחר שירת אמריקה" בהוצאת עם עובד.

בשנת 1983 התפרסם תרגומו של יהושע כוכב בספר "פרחים מדינות הים".

תרגומים נוספים הם של יונתן בן נחום, תרגום שהתפרסם בעיתון דבר ב-6 בנובמבר 1995, תרגומו של עודד פלד שהתפרסם בהארץ ב-1 בדצמבר 1997 ותרגומו של אהוד אמיר שהתפרסם בכתב העת לשירה הליקון בשנת 2002.

ב-10 בנובמבר 1995, שישה ימים לאחר רצח רבין, התפרסם במוסף עיתון הארץ תרגומו של אמנון דנקנר לשיר.

השיר תורגם שוב וגם הולחן על ידי נעמי שמר בשנת 1996, לרגל יום השנה הראשון לרצח רבין.

בתרגומה של שמר, הבית השני של השיר הוא הפזמון החוזר. שמר העבירה שורות מבית לבית ויצרה בגרסתה העברית לשיר ארבעה בתים זהים בארכם ופזמון (במקום שישה במקור, בעלי אורכים שונים).

שני בתי השיר הראשונים בתרגומו של הלקין הם:

לשם השוואה השורות הראשונה בתרגומה של נעמי שמר (בית ראשון ופזמון חוזר):

בישראל, השיר מתקשר בתודעה הציבורית לרצח רבין, ואף בוצע לראשונה על ידי הזמרת מיטל טרבלסי בתוכנית לזכר יצחק רבין ששודרה בערוץ הראשון ביום השנה לרצח. בהמשך בוצע השיר גם על ידי מספר זמרים נוספים.
השיר מושמע בטקסים רבים ביום הזיכרון ליצחק רבין. אוסף שירים לזכרו של רבין נקרא בשם השיר.

הו רב חובל הוא אחד מהשירים הנלמדים לבחינת הבגרות בספרות ברמה של 5 יחידות לימוד.

==קישורים חיצוניים==

* 
* 
* [https://poets.org/poem/o-captain-my-captain?page=5 מילות השיר] 
* 

== הערות שוליים ==

קטגוריה:שירי המאה ה-19
קטגוריה:שירים בעברית
קטגוריה:שירים שתורגמו לעברית
קטגוריה:שירים שנכתבו על ידי נעמי שמר
קטגוריה:הנצחת אברהם לינקולן
קטגוריה:הנצחת יצחק רבין
קטגוריה:וולט ויטמן
שמואל כהן (חלוץ)

שמואל כהן (1870 – 1940) היה חלוץ ומלחין ביישוב. זכור כיום הודות למלודיה שחיבר בשנת 1888, בנעוריו, לשירו של נפתלי הרץ אימבר, תקוותנו, שהיה עם הזמן להמנון הלאומי של ישראל.

== קורות חיים ==
שמואל כהן נולד בשנת 1870 באונגני שבבסרביה, אז חלק מהאימפריה הרוסית וכיום חלק ממולדובה. הוא עלה לארץ ישראל עם משפחתו בשנת 1878 והתיישב במושבה ראשון לציון בשנת תרמ"ו, לאחר שקנה מהמתיישבים הוותיקים יותר חלקה בת 22 דונם.

==הלחן לשיר "תקוותנו"==
כהן טען שאת המנגינה לשיר לקח משיר עם מולדבי והיא אכן נושאת דמיון ברור לשיר העם המולדבי והרומני Carul cu Boi ("עגלה עם שוורים"). המנגינה מוכרת ברומניה גם כמלווה בטקסטים אחרים - "שיר של חודש מאי" (Cantec de mai) או חלקית (בבית הראשון בלבד) ב"תירס עם עלה זקוף" (Cucuruz cu frunza-n sus).
לפי גרדנוויץ, ייתכן כי שמואל כהן מצא את המנגינה הזאת בקובץ של שירים ליטורגיים יהודים שפרסם החזן הידוע ניסן ספיבק בלצער בקישינב.

מנגינות עם צלילים דומים, בהבדלים בעיקר בחלק השני, מוכרות גם בכמה תרבויות אחרות - לדוגמה, הריקוד האיטלקי מתקופת הרנסאנס "לה מנטובאנה", שיר העם האוקראיני Kateryna Kucheryava או "קתרינה המתולתלת"), השיר השוודי "אוק, וורמלנד", שירי עם בסקים והמנון דתי נוצרי מספרד, שיר העם הפולני "Pod Krakowem", שיר עם הולנדי, אחת המנגינות שיהודי ספרד השתמשו בה לתפילת ה"הלל" ועוד. אחת ממנגינות דומות אלה שימשה גם את המלחין הצ'כי בדז'יך סמטנה בפואמה הסימפונית שלו "ולטאבה" (ידועה גם כ"מולדבה").

==לקריאה נוספת==
* מזכרונות שמואל כהן, בתוך: אברהם יערי, זכרונות ארץ ישראל, כרך א, פרק נא: חוג גואלי־קרקע בנס־ציונה, תרמ"ז–תר"ן (1887–1890), עמ' 575–579; פרק נד: ייסוד באר־טוביה, תרמ"ח–תרמ"ט (1888–1889), עמ' 613–616. כרך ב, פרק ס: התפשטות שיר "התקוה" בימי ייסוד רחובות, תר"ן–תרנ"א (1890–1891), עמ' 671–674.

==קישורים חיצוניים==

* [http://www.gen-mus.co.il/person/?id=1309 שמואל כהן] באתר "אלבום המשפחות – עדת ראשון-לציון"
* [https://web.archive.org/web/20071031131158/http://www.cramim.rishon.k12.il/rishon/himnon.html על התקווה כהמנון]
* [http://lib.cet.ac.il/Pages/item.asp?item=8131&kwd=5505 כיצד הפכה "התקוה" להמנון]

קטגוריה:אנשי עליות קדומות לארץ ישראל
קטגוריה:מלחינים ביישוב
קטגוריה:ראשון לציון: אישים
קטגוריה:אישים הקבורים בבית הקברות גני אסתר בראשון לציון
קטגוריה:עולים לארץ ישראל בשנים 1800–1881
קטגוריה:ארץ-ישראלים שנולדו ב-1870
קטגוריה:ארץ-ישראלים שנפטרו ב-1940
מערת יהושפט

ה[[גמלון המגולף בחזית המערה]]
מפת הקברים העיקריים בבית הקברות בהר הזיתים
מערת יהושפט היא מערת קבורה משלהי התקופה ההלניסטית בארץ ישראל, השוכנת באפיק נחל קדרון למרגלות הר הזיתים, ומהווה יחידה תכנונית אחת עם מצבת יד אבשלום.
== תיאור המבנה ==
במערה תשעה חדרים, היא מכילה כוכי קבורה, קברי מקמרים (ארקוסוליה) וחדרים ללא כל מתקני קבורה, שבהם הקבורה הייתה כנראה בסרקופאגים. המערה תוכננה ונחצבה כיחידה אחת יחד עם מצבת יד אבשלום. בפינה הצפון-מזרחית של המעבר החצוב המקיף את יד אבשלום נחצבה חזית מפוארת ומעוטרת בגמלון מגולף המובילה למערה.

בשנות ה-40 חקר נחמן אביגד את מצבות נחל קדרון, ובכללן את יד אבשלום, ובשנת 1954 פרסם את ספרו "מצבות קדומות בנחל קדרון" שהיה ונותר העבודה המקיפה ביותר שנעשתה על יד אבשלום. הניתוח הארכיטקטוני-סגנוני המעמיק של אביגד, הביא למסקנה שיש לתארך את המערה לתחילת המאה ה-1 לפנה"ס. עמוס קלונר ובועז זיסו העלו בחיבורם על הנקרופוליס של ירושלים בימי הבית השני, כי ניתוח הפרטים הארכיטקטוניים של המצבה משייך אותה לסגנון הפרובינציאלי האקלקטי של התקופה הרומית הקדומה. סגנון זה מתוארך לימיו של הקיסר אוגוסטוס ולימי הקיסרים מן השושלת היוליו-קלאודית (31 לפסה"נ ועד 68 לסה"נ).

החדר הראשון במערה נושא טיח המעיד כי נעשה בו שימוש לכנסייה בימי הביניים.

אם כי מערת יהושפט ויד אבשלום הם בני תוכנית אחת, ונבנו שניהם במאה ה-1, אין להשוות ביניהם ובין קבר בני חזיר וקבר זכריה. הראשונים הם שני מבני קבורה עצמאיים, אם כי סמוכים, ואילו המבנה הנקרא "קבר זכריה" למעשה הוא מבנה אטום, שאינו מכיל קברים ומשמש כ"נפש" לקבר שלצידו.

== מסורות ==
במקרא מסופר על קבורתו של יהושפט, מלך יהודה: , כלומר את קברו יש לחפש בעיר דוד, יחד עם שאר קברי מלכי יהודה. בנוסף, מאחר שכל הידוע המלך יהושפט מלך כ-700 שנים לפני הקמת מתחם יד אבשלום, כך שברור שהמערה לא שימשה כקבר יהושפט.

ייתכן והמערה קיבלה את שמה מ"עמק יהושפט" - שמו של קטע זה של נחל קדרון. בימי הביניים, החלו להראות את קברו של יהושפט במערה, כנראה בעקבות הנוסע הנוצרי ארקולף, הקורא למבנה יד אבשלום הסמוך "מגדל יהושפט".

== לקריאה נוספת ==
* זאב וילנאי, מצבות קודש בארץ-ישראל, אחיעבר ושות', תשמ"ה, כרך א עמודים 327-330.
* נחמן אביגד, "עיר הקברות של ירושלים בימי הבית השני", בתוך מיכאל אבי-יונה (עורך), ספר ירושלים, מוסד ביאליק ודביר, תשט"ז, עמוד 344.
==קישורים חיצוניים==
* [http://www.daat.ac.il/encyclopedia/value.asp?id1=2967 מערת יהושפט באתר "לדעת"]
== הערות שוליים ==

קטגוריה:אתרים ארכאולוגיים בירושלים
קטגוריה:מזרח ירושלים
קטגוריה:יצירות המאה ה-1
קטגוריה:ארץ ישראל: מאוזוליאומים
קטגוריה:בית הקברות היהודי בהר הזיתים
קטגוריה:ירושלים: מערות קבורה
מיכאיל לריאונוב

"רקדן בתנועה", 1915, ציור מאת לריאונוב
מיכאיל פיודורוביץ' לריאונוב (ברוסית: Михаи́л Фёдорович Ларио́нов; ) היה צייר רוסי.

==ביוגרפיה==
לריאונוב נולד בעיר טירספול (בתקופתו בתחומי האימפריה הרוסית, כיום בטרנסניסטריה), ליד אודסה. בשנת 1898 התחיל את לימודיו בבית הספר לציור פיסול ואמנות בעיר מוסקבה (Московское училище живописи, ваяния и зодчества). הוא הושעה מלימודיו שלוש פעמים עקב השקפותיו הרדיקאליות. 

בשנת 1902 צייר בסגנון האימפרסיוניזם, אולם לאחר ביקורו ב-פריז ב-1906 החל לעבוד בסגנון פוסט אימפרסיוניזם ולאחר כך בסגנון הרוסי החדש, נאו אימפרסיוניזם.
ב-1913 יצר סגנון ציור מקורי וחדש בשם ריוניזם המבוסס על אמנות מופשטת. 

לאחר פרוץ מלחמת העולם הראשונה התגייס לצבא. לאחר שחרור מסיבות בריאותיות בעקבות פציעה, עבר להתגורר בפריז. בעקבות מהפכת אוקטובר, המשיך להתגורר בצרפת עד מותו.

==הנצחה==
ב-2001 הנפיק הבנק המרכזי של טרנסניסטריה מטבע כסף לזכרו של לריאונוב. המטבע הונפק כחלק מסדרת מטבעות לזכרם של אישים מפורסמים מטרנסניסטריה.

המחיר הגבוה ביותר ששולם עבור אחד מציוריו של לריאונוב הוא בסך 2,200,000 לירות שטרלינג.

בשנת 1989 ציוריו הועברו לגלריית טרטיאקוב בהתאם להחלטת אשתו.

==קישורים חיצוניים==

* [https://web.archive.org/web/20070402171902/http://www.russianavantgard.com/master_03_artists_world_of_art/mikhail_larionov-Master%203.html גלריית ציוריו של מיכאיל לריאונוב]
* 
* 

==הערות שוליים==

קטגוריה:צרפתים ממוצא רוסי
קטגוריה:ציירים רוסים
קטגוריה:רוסים שנולדו ב-1881
קטגוריה:סובייטים שנפטרו ב-1964
מנהל מוזיקלי

מנהל מוזיקלי הוא תואר המשמש תזמורות רבות להגדרת תפקידו של המנצח הראשי או המנהיג האמנותי של התזמורת. בתיאטרון מוזיקלי, אחריותו של המנהל המוזיקלי חלה על כל החלק המוזיקלי של המופע ובמסגרת זו עליו לוודא שליטה מלאה ויסודית של צוות המבצעים במוזיקה, לפקח על הפרשנות המוזיקלית של המבצעים על הבמה והתזמורת שבבור התזמורת (דוּת), ולנצח על התזמורת.

במאה ה-20 הייתה כרוכה בתואר ובמשרה שליטה בלתי מוגבלת כמעט בענייניה של תזמורת מסוימת. כפי שמשתמע מן השם, המנהל המוזיקלי לא רק מנצח על קונצרטים אלא גם קובע איזו מוזיקה תנגן התזמורת, בקונצרטים או להקלטות, וסמכותו רבה בכל הנוגע לקבלה לעבודה, לפיטורים ולהכרעות אחרות בענייני סגל הנגנים בתזמורת. שלטון סמכותי כזה, שנחשב פעם לצפוי ואפילו נחוץ לתפקוד נאות של הרכב סימפוני, התרופף במידת מה בעשורים האחרונים של המאה ה-20 כשהופיעו, וזכו לעידוד, מידה רבה יותר של חלוקת כוח וסגנונות ניהול שיתופיים (עם נגני התזמורת עצמם, עם ההנהלה ועם מועצת המנהלים המתנדבת).

המונח "מנהל מוזיקלי" נפוץ בארצות הברית באמצע המאה ה-20, כתוצאה מההתפתחות שחלה בתארים. בעבר הוגדר העומד בראש התזמורת פשוט כ"מנצח". בשנות ה-20 וה-30 של המאה ה-20 נכנס לשימוש המונח "מנהל מוזיקלי", בכוונה להדגיש את העובדה שממלא התפקיד הזה עושה הרבה יותר מניצוח גרידא ובמטרה להבחין בין נושא משרה זו לבין מנצח אורח, המנצח על תוכנית אחת או קונצרט אחד מסוים. גאורג סל, למשל, מונה כ"מנהל מוזיקלי" (Musical Director) של תזמורת קליבלנד בשנת 1946 וכך הוגדרה משרתו עד מותו בשנת 1970. הבא אחריו, לורין מאזל, קיבל את התואר (הפעם זה נקרא Music Director). תזמורות חשובות אחרות באמריקה היו מעודכנות יותר והחלו להשתמש במונח הפשוט יותר בשנות ה-50 וה-60.

"מנהל מוזיקה" בהפקת תיאטרון או במחזמר של ברודוויי משמש במקרים רבים כפסנתרן חזרות ומנצח.

מנהלים מוזיקליים אפשר למצוא גם בתזמורות כלי נשיפה ממתכת או מעץ, במקהלות, ובהרכבים אחרים.

כמו-כן, נהוג לכנות בתואר מנהל מוזיקלי, את כותב העיבודים ו/או הלחנים, המנצח ומנהל החזרות והביצוע של מופע מוזיקלי (בימתי-חי, מוקלט משודר או מצולם).

== במוזיקה פופולרית ==
במוזיקה פופולרית, תפקידיו של מנהל מוזיקלי כוללים פיקוח על העיבודים המוזיקליים וכן גיוס ופיקוח על צוות העובדים בסיבוב הופעות של מוזיקאי (ובכלל זה הופעות טלוויזיוניות שלו, הופעות בפסטיבלים וכדומה). בעידן המודרני, בלתי אפשרי או בלתי מעשי לשחזר בהופעות חיות את אותו סאונד שבו הוקלטו השירים באולפן, ותפקידו של המנהל המוזיקלי הוא להתאים את עיבודי האולפן להופעות חיות, תוך גיוס ושיבוץ נגנים ומוזיקאים לשם כך (לעיתים תוך החלטה על שימוש בפלייבק). המנהל המוזיקלי לרוב גם מנהל את החזרות, כמו גם את המופעים, דבר שמאפשר למוזיקאי המוביל להתמקד במוזיקה בלבד.

== קישורים חיצוניים ==

== הערות שוליים ==

קטגוריה:מקצועות מוזיקליים
קטגוריה:תזמורות סימפוניות
*
יצחק שד"ר

יצחק ("יצקו") שד"ר (נולד בשנת 1944 בישראל) הוא איש ביטחון שכיהן כקצין הכנסת בין השנים 2000 – 2010.

שד"ר שירת בחטיבת הצנחנים, במסגרת הנח"ל המוצנח (1962–1965). לאחר שחרורו הצבאי היה חבר בקיבוץ נחל עוז ולמד מדע המדינה ואסטרטגיה באוניברסיטת בר-אילן. לאחר מכן, בין השנים 1970–1973 שימש כמאבטח בחברת אל על ובשגרירות ישראל בשווייץ. במהלך שירותו בשווייץ למד גם גרמנית ומתמטיקה.

בשנת 1974 הצטרף למוסד ומילא בו שורה של תפקידים עד שנת 2000. בשנה זו מונה לתפקיד קצין הכנסת, והשתחרר משירותו במוסד.

בשנת 2009 הועלה שד"ר לדרגת ניצב, ובשנת 2010 פרש מתפקידו.

==קישורים חיצוניים==

* [http://www.knesset.gov.il/guard/heb_html/officer_shadar_y.asp יצחק שד"ר באתר הכנסת]

קטגוריה:קציני הכנסת
קטגוריה:אנשי המוסד
קטגוריה:עובדי אל על
קטגוריה:ישראלים שנולדו ב-1944
אלפרד קיטנר

אלפרד קיטנר (בגרמנית: Alfred Kittner; 24 בנובמבר 1906, צ'רנוביץ, בוקובינה – 14 באוגוסט 1991, דיסלדורף) היה משורר יהודי שכתב בשפה הגרמנית.

==ביוגרפיה==
עם פרוץ מלחמת העולם הראשונה ב-1914, לפני כניסת הרוסים לצ'רנוביץ, עזב קיטנר בן ה-12 את העיר עם משפחתו ועבר להתגורר בווינה ממנה חזר עם סיום המלחמה ב-1918.

בין השנים 1932 - 1935 שימש כעורך העיתון "Der Tag" (היום), עיתון יומי יהודי בשפה הגרמנית שהופיע בצ'רנוביץ בשנים אלה. קיטנר היה בין משורריה היהודים של צ'רנוביץ אשר עשו את צעדיהם הראשונים בשפה הגרמנית. בין שיריו הידועים ביותר נמנית הפואמה הרומנטית שפורסמה בצ'רנוביץ בשנת 1936 "פרש העננים".

בתקופת השואה כתב קיטנר שירים בגרמנית בגטו צ'רנוביץ, וב - 1942 גורש לטרנסניסטריה. אחרי המלחמה חזר לצ'רנוביץ, אך ב-1945 עבר לבוקרשט ושם יחד עם ידידו אלפרד מרגול-שפרבר נמנה עם המשוררים הפעילים ביותר של החוג הבוקובינאי שנאסף באותם ימים בבירת רומניה.

בשנת 1956 הופיע בבוקרשט כרך שיריו "צעדת הרעב וגדר התיל" בו נתן ביטוי לזכרונות שואת היהודים בטרנסניסטריה.

בעת שהותו בבוקרשט עסק בתרגום שירה רומנית לגרמנית. ובשנת 1971 יצאה בעריכתו אנתולוגיה של משוררים יהודים מבוקובינה שכתבו בגרמנית.

לאחר מות אשתו ב-1980 עזב את רומניה והשתקע בעיר דיסלדורף שבגרמניה המערבית, שם נפטר.

== עבודותיו ==
<div style="direction: ltr;">
* Shade writing - poems 1925-1987, 1988. .
* Memories 1906-1991, 1996. .
* The cloud rider - poems 1925-1945, (1938) 2004. .
* Truth play - poems 1945-1991, 2005. .
* Letters with rose foreigner. 2006. .
</div>

==מקורות==
* דוד שערי (2004). יהדות בוקובינה בין שתי מלחמות העולם. המרכז לחקר התפוצות ע״ש גולדשטיין־גורן, אוניברסיטת תל אביב. .

==קישורים חיצוניים==
* [http://www.bukowina.info/kultur1.html www.bukowina.info/kultur1.html]

קטגוריה:משוררים יהודים רומנים
קטגוריה:אסירים בגטו צ'רנוביץ
קטגוריה:גרמנים שנולדו ב-1906
קטגוריה:רומנים שנפטרו ב-1991
גאגיק, מלך קאחתי

גאגיק (בגאורגית: გაგიკი, גאגיקי) (נפטר ב-1058) היה מלך הממלכה המזרח גאורגית - ממלכת קאחתי-הרתי משנת 1039 ועד למותו בשנת 1058.

גאגיק היה בנו של הבגרט הארמני - שושלת בגרטוני, דוד הראשון, מלך ממלכת לורי ואשתו הגאורגית, אחותו של קוויריקה השלישי הגדול, שאימץ את גאגיק כבנו ויורשו. עם מותו של קוויריקה השלישי, בשנת 1029 סיפח בגרט הרביעי, מלך הממלכה הגאורגית המאוחדת, את ממלכת קאחתי-הרתי (კახეთ-ჰერეთის სამეფო) לממלכתו. אולם בשנת 1039, הצליחו אצילי קאחתי, להחזיר את המונרכיה ולהמליך את גאגיק עליהם.

בעזרת תמרונים במאבק בין בגרט הרביעי לבין האציל הגאורגי רב העוצמה, ליפריט הרביעי, דוכס קלדקארי מבית בר'וואשי, הצליח גאגיק להבטיח את שלמות ממלכתו. הוא עזר לבגרט במשלחת שלו כנגד אמירות טביליסי, אולם כשניסה המלך הגאורגי לתפוס את חזקותיו בהרתי, כרת גאגיק ברית עם ליפריט, וסייע לו במרידתו כנגד בגרט בשנים 1046-1047, והצליח לשמור, פחות או יותר, על נחלותיו בהרתי.

עם מותו בשנת 1058 ירש אותו בנו אר'סרתן.

== מקורות ==

* סיריל טואומנוף (רומא, 1976), Manuel de Généalogie et de Chronologie pour le Caucase chrétien (Arménie, Géorgie, Albanie). 
* וחושטי, [https://web.archive.org/web/20100905231600/http://www.vostlit.by.ru/Texts/rus6/Wachushti/text5.htm История царства грузинского. Возникновение и жизнь Кахети и Эрети. Ч.1]

קטגוריה:ממלכת קאחתי-הרתי
קטגוריה:מלכי גאורגיה
קטגוריה:נפטרים ב-1058
אר'סרתן הראשון, מלך קאחתי

אר'סרתן הראשון (בגאורגית: აღსართან I) (נפטר ב-1084) היה מלך הממלכה המזרח גאורגית - ממלכת קאחתי-הרתי משנת 1058 ועד למותו בשנת 1084.

אר'סרתן ירש את אביו גאגיק עם מותו בשנת 1058. תקופת שלטונו חפפה לתקופת הפלישות של הסלג'וקים לגאורגיה, ונסיונותיה העקשניים של המלכים הבגרטידים להביא לאיחוד כל הממלכות הגאורגיות.

בשנת 1068, נכנע אר'סרתן לסולטאן הסלג'וקי, אלפ ארסלאן, הסכים להעלות לו מיסים, וקיבל את תמיכתם של הסלג'וקים במאבקו כנגד בגרט הרביעי, מלך הממלכה הגאורגית המאוחדת, שהשתלט על חלק גדול משיטחי קאחתי.

אר'סרתן המשיך להאבק במדיניות איחוד הממלכות הגאורגיות של המלוכה הגאורגית גם תחת יורשו של בגרט הרביעי, גיאורגי השני, וכרת ברית עם השבט המורד של הליפריטים. אולם העביר מאוחר יותר את תמיכתו לגיאורגי השני ועזר לו במסעו למיגור האופוזיציה הפיאודלית, ומאוחר יותר, בשנת 1074, להילחם כנגד הפלישה הסלג'וקית של מאליק שאח הראשון (ملكشاه).

אף על פי כן, כאשר חתם גיאורגי השני על הסכם שלום עם הסלג'וקים בתחילת שנות השמונים של המאה האחת עשרה, הכיר הסולטאן הסלג'וקי בגיאורגי השני כשליט הלגיטימי היחיד של קאחתי, והשאיר לו כוח סלג'וקי כדי שיוכל לכבוש את המחוז. גיאורגי, שעמד בראש הצבא הגאורגי-סלג'וקי המשותף, הטיל מצור על מצודת וז'יני (בקאחתי), אבל נכשל בניסיון הכיבוש ונסוג. אר'סרתן קפץ מיידית על ההזדמנות, והזדרז למאליק שאח, הבטיח לו את נאמנותו והתאסלם. בכך השיג את הגנתם של הסלג'וקים מול שאיפותיו של מלך גאורגיה.

אר'סרתן נפטר בשנת 1084 ובנו קוויריקה ירש אותו.

== מקורות ==

* סיריל טואומנוף (רומא, 1976), Manuel de Généalogie et de Chronologie pour le Caucase chrétien (Arménie, Géorgie, Albanie). 
* וחושטי, [https://web.archive.org/web/20100905231600/http://www.vostlit.by.ru/Texts/rus6/Wachushti/text5.htm История царства грузинского. Возникновение и жизнь Кахети и Эрети. Ч.1]

== הערות שוליים ==

קטגוריה:ממלכת קאחתי-הרתי
קטגוריה:מלכי גאורגיה
קטגוריה:מנהיגים שהתאסלמו
קטגוריה:נפטרים ב-1084
ריקארדו בופיל

ריקארדו בופיל לוי (בקטלאנית: Ricard Bofill Leví; 5 בדצמבר 1939 – 14 בינואר 2022) היה אדריכל יהודי, יליד קטלוניה שבספרד. היה ידוע בעיקר בסגנונו הפוסט-מודרני ששאב השפעה צורנית רבה מאדריכלות הרנסאנס, הבארוק והנאו-קלאסיקה.

== קורות חיים ==
בופיל נולד בברצלונה, בירת קטלוניה, לאב אדריכל מקומי ולאם יהודייה ממוצא איטלקי.
את לימודי האדריכלות ערך בבית-הספר הטכני לאדריכלות בברצלונה בין השנים 1955–1956, ולאחר מכן העביר את המשך לימודיו בז'נבה בשווייץ עד שנת 1960. עם סיום לימודיו חזר לברצלונה ופתח בה משרד עצמאי בשם "Taller de Arquitectura", כאשר למילה "Teller" משמעות בין-תחומית שאינה קשורה רק לאדריכלות, כי אם גם למקצועות האומנות, למתמטיקה, למוזיקה, לשירה ולפילוסופיה - כמעיין שם המייצג את גישתו ההוליסטית והרב-תחומית של המשרד.
בעוד שעבודותיו הראשונות, כדוגמת בניין Walden 7, נתנו פרשנות מקומית ומקורית לסגנון האדריכלות המודרני, עד מהרה החל בופיל מייצר עבודות בסגנון פוסט-מודרני מובהק שהיה הוא מבין הראשונים לבשר. סגנון זה הפך עם השנים ל"טביעת אצבעו" של האדריכל כאשר הוא שואב השראה והשפעה צורנית רבה מתוך תחביר אדריכלות הרנסאנס והבארוק, תוך כדי שינוי המשמעויות המוכרות והוצאה מקונטקסט.
בין תחומי המשרד נכלל גם פרסום כתב עת בשם "L'architecture d'un homme" אשר שם לפניו מחדש את הקשר מימי הרנסאנס שבין האדריכלות לאדם, וזאת כתגובת נגד ליחס שבין האדריכלות המודרנית למכונה. בופיל אף הכריז על יצירתו כ"מחאה ברוטלית" נגד האדריכלות המודרנית הפונקציונליסטית.

בין בנייניו הבולטים נמנה התיאטרון הלאומי של קטלוניה, המייצר הקשר מודרני לצללית המקדש היווני, מגדל המשרדים 77 West Wacker Drive בשיקגו אשר מייצר פרשנות מקורית לאדריכלות הרנסאנס, וכן שכונות שלמות במונפלייה וסטוקהולם היוצרות פרשנות מודרנית לתכנון עירוני בארוקי.

בופיל נפטר ב-14 בינואר 2022.

==קישורים חיצוניים==

* 
* [https://web.archive.org/web/20081008034213/http://www.bofill.com/ האתר הרשמי של בופיל]

קטגוריה:ערכים שבהם תבנית בריטניקה אינה מתאימה
קטגוריה:אדריכלים יהודים ספרדים
קטגוריה:אדריכלים קטלאנים
קטגוריה:ספרדים שנולדו ב-1939
קטגוריה:ספרדים שנפטרו ב-2022
רביעיית כרמל

רביעיית כרמל 2019
רביעיית כרמל היא רביעיית מיתרים ישראלית, שהוקמה בשנת 1999.

חברי הרביעייה הם: 
* רחל רינגלשטיין, כינור
* טלי גולדברג, כינור
* יואל גרינברג, ויולה
* תמי ווטרמן, צ'לו
* שולי ווטרמן, ויולה (אורחת כבוד)

== היסטוריה ==
הרביעייה השתלמה בארץ עם חיים טאוב ובחו"ל עם חברי רביעיית אלבן ברג בתוכנית ללימודי מוזיקה קאמרית בבית הספר הגבוה למוזיקה בקלן. בנוסף, למדה הרביעייה עם חברי הרביעיות אמדאוס, האגן, ברטוק וינאצ'ק והשתתפה בכיתות אמן עם הכנרים אייזק שטרן, מרים פריד והנרי מאייר. הרביעייה משתתפת בתוכנית "פרו קווארטט" בצרפת. 

הרביעייה הופיעה בצרפת, אנגליה, אוסטריה, איטליה, שווייץ ובקרנגי הול בניו יורק. בישראל הופיעה הרביעייה בפסטיבל הבינלאומי למוזיקה קאמרית בירושלים, בפסטיבל ישראל, בפסטיבל קול המוסיקה בגליל העליון, וכן בסדרות שונות למוזיקה קאמרית.

פרויקט הדגל של רביעיית כרמל היא הסדרה המונחית "מעבר לקשת". מנחה אותה ויולן הרביעייה, ד"ר יואל גרינברג, מוזיקולוג, מרצה וראש המחלקה למוזיקה באוניברסיטת בר-אילן.

הקליטה דיסק מיצירותיו של פאול בן-חיים.

רביעיית כרמל זכתה בפרס ראשון בתחרויות האביב לשנת 2004 בתחום המוזיקה הקאמרית ובתחום ביצוע מוזיקה ישראלית ובפרס ראשון בתחרות הבינלאומית לרביעיות מיתרים של האקדמיה "פראג וינה בודפשט" שנערכה ברייכנאו, אוסטריה.

==קישורים חיצוניים==

* 

* 
* 

כרמל
Goats Head Soup

Goats Head Soup (מרק ראש עז) הוא אלבומם של להקת הרוק הרולינג סטונז. האלבום יצא לאור בשנת 1973.

האלבום כולל עשרה שירים אשר שניים מתוכם יצאו כסינגלים. הוא יצא מיד אחרי אלבומם המצליח של הלהקה, Exile on Main Street, אשר תרם משמעותית להצלחתו. זהו האלבום האחרון אשר הופק על ידי ג'ימי מילר. עטיפת האלבום צולמה על ידי דייוויד ביילי, חבר של מיק ג'אגר.

האלבום הגיע למקום הראשון במצעד האמריקאי והבריטי, והגיע למעמד של פלטינה משולשת. הוא כלל בין השאר את הלהיט Doo Doo Doo Doo Doo (Heartbreaker), וכן את הלהיט הגדול באלבום: Angie, בלדת רוק אקוסטית, שהגיע למקום הראשון בבילבורד.

למרות הצלחתו המסחרית של האלבום, הוא נחשב לפחות מוצלח מקודמיו, ולאחר שיצא חלה ירידה בהצלחתה של הלהקה.

== רשימת שירים ==

כל השירים נכתבו בידי מיק ג'אגר וקית' ריצ'רדס פרט ל-Winter, אשר נכתב בידי מיק ג'אגר ומיק טיילור.

# Dancing With Mr. D
# 100Years Ago
# Coming Down Again
# Doo Doo Doo Doo Doo (Heartbreaker)
# Angie
# Silver Train
# Hide Your Love
# Winter
# Can You Hear The Music?
# Star Star

== משתתפים ==
* מיק ג'אגר - שירה, גיטרות, מפוחית, קלידים
* קית ריצ'רדס - גיטרות, שירה, בס, קולות
* מיק טיילור - גיטרות, בס, קולות
* צ'ארלי ווטס - תופים
* ביל וויימן - בס

==קישורים חיצוניים==

קטגוריה:אלבומי 1973
קטגוריה:אלבומי הרולינג סטונז
קטגוריה:אלבומים באנגלית
קטגוריה:אלבומים שהוקלטו באולפני אולימפיק
קטגוריה:אלבומים שהגיעו למקום הראשון במצעד האלבומים האוסטרלי
קטגוריה:אלבומים שהגיעו למקום הראשון במצעד האלבומים הבריטי
קטגוריה:אלבומים שהגיעו למקום הראשון במצעד האלבומים הקנדי
קטגוריה:אלבומים שהגיעו למקום הראשון במצעד הבילבורד 200
קטגוריה:אלבומי חברת אטלנטיק רקורדס
ג'ון סטנלי

ג'ון סטנלי (באנגלית: Charles John Stanley;
17 בינואר 1712 – 19 במאי 1786), מלחין אנגלי ונגן עוגב בתקופת הבארוק.

== חייו ==

סטנלי, עיוור מנעוריו, למד מוזיקה עם מוריס גרין ועבד כנגן עוגב במספר מקומות בלונדון. עם מותו של ויליאם בבל ב-1723, קיבל את משרתו בכנסייה שברחוב "ברד", וב-1726 נתמנה למשרה בכנסיית אנדרו הקדוש.

סטנלי היה עמיתו של גאורג פרידריך הנדל, ולאחר מותו הוא המשיך את סדרת קונצרטי האורטוריה שהנדל התחיל.

בשנת 1779 סטנלי קיבל את המינוי המכובד כמסטר מוזיקת המלכים מידיו של ויליאם בויס.

== יצירתו ==

יצירתו המוזיקלית של סטנלי כוללת את האופרה טרמינטה, הקנטטה הדרמטית בחירת הרקולס ועוד 12 קנטטות, וכן מוזיקה אינסטרומנטלית לדוגמת ששת הקונצ'רטים לאורגן ותזמורת.

==קישורים חיצוניים==

קטגוריה:מלחינים בריטים
קטגוריה:מלחינים אנגלים
קטגוריה:נגני עוגב אנגלים
קטגוריה:מלחינים מתקופת הבארוק
קטגוריה:מוזיקאים עיוורים
קטגוריה:נכים בריטים
קטגוריה:בריטים שנולדו ב-1712
קטגוריה:בריטים שנפטרו ב-1786
אולפן

מקור המילה אולפן בארמית, משמעותה: מקום לימוד. המשמעות הורחבה וכוללת גם אולפני צילום, טלוויזיה, רדיו וכדומה מתוך אנלוגיה לשפות לועזיות, בהן שם העצם סטודיו (studio) מקושר לפועל study (באנגלית: ללמוד) ולפעלים דומים מוקדמים לו בלטינית וצרפתית.

== הערות שוליים ==